Det lovforslag, der blev vedtaget før årsskiftet for at skabe ro på elbilmarkedet og gøre grønne biler mere attraktive for befolkningen, vil give 100 ekstra elbiler på vejene i 2019.

Sådan lyder vurderingen fra Skatteministeriet, der har regnet på effekten af at hæve bundfradraget og udskyde de planlagte stigninger i registreringsafgiften for elbiler, sådan som et enigt folketing vedtog at gøre den 21. december.

Hver af de to delelementer i lovforslaget vil ifølge beregningerne føre til 50 ekstra elbiler i 2019 – vel at mærke efter at ministeriet har afrundet tallene til nærmeste 50. Der kan derfor reelt være tale om alt fra 2 x 25 elbiler til 2 x 74 elbiler.

Dermed er der stadig langt til regeringens eget mål om at sætte fart i salget af elbiler, så Danmark i 2030 vil have en million grønne biler på vejene.

Illustration: Skatteministeriet

Højere bundfradrag og udskudt afgift Aftalen sikrer at stigningen i registreringsafgiften på grønne biler bliver udskudt med et år. Dermed forbliver den på 20 procent endnu et år, fremfor at stige til 40 procent. Derudover blev det vedtaget, at bundfradraget skulle forhøjes fra 10.000 til 40.000 i to år. Samlet set betyder det, at der ikke skal betales registreringsafgift på elbiler, der koster op til 400.000 kroner, hvis man køber dem inden 2021.

Hjælper plug-in-hybrider mest

Den vedtagne lov var en del af regeringens 38 initiativer i klima- og luftudspillet, der skulle styrke den grønne omstilling i Danmark.

Forslaget blev vedtaget, efter at forhandlingerne om en samlet aftale for grøn transport faldt til jorden tidligere i december måned.

Regeringen har tidligere fået kritik for, at initiativerne i klimaplanen ville bidrage med omkring 1.000 el- og plug-in-hybrider i de første to år.

Og ifølge ministeriets beregninger vil det forhøjede bundfradrag og udskydelsen af afgiftsstigninger betyde mere for salget af plug-in-hybrider end for salget af elbiler.

Ministeriet skønner, at der i perioden indtil 2023 vil komme 950 ekstra af denne type biler på vejene som resultat af lovændringen fra december. I samme periode vil der komme 650 ekstra elbiler.

Ministeriet påpeger, at der kan være usikkerheder om fremskrivningen, fordi der kan ske teknologispring, som kan påvirke salget af både plug-in-hybrid- og elbiler.

Små ambitioner

Skatteministeriets skøn kommer på baggrund af et spørgsmål fra Socialdemokratiets energi- og klimaordfører, Jens Joel, som blev stillet i efteråret. Ifølge Jens Joel afspejler beregningerne, at regeringen mangler ambitioner på området.

»Hvis ikke det var så alvorligt, så ville man komme til at grine af det. Det er nede på så små marginaler, at man er nødt til at afrunde til nærmeste 50. At man regner med tal i den størrelse viser tydeligt, hvor små ambitioner regeringen har på området,« siger han.

Det har på nuværende tidspunkt ikke været muligt at få en kommentar fra Skatteministeriet eller Energi-, Forsynings- og Klimaministeriet, men ifølge ifølge Venstres skatteordfører, Louise Elholm, skal aftalen være med til at skabe ro på elbilmarkedet på kort sigt.

»Der er brug for flere tiltag, og som nævnt i vores klima- og luftudspil vil vi nedsætte en kommission, der skal komme med konkrete forslag til, hvordan man kan fremme den grønne omstilling for transporten,« siger hun og tilføjer, at Venstre udover kommissionen ikke har flere konkrete tiltag på vej til at fremme salget af elbiler.

I 2018 blev der ifølge Danske bilimportører solgt 1.545 nye elbiler, hvilket svarer til 0,7 procent af årets samlede bilsalg. Plug-in-hybriderne stod for 1,4 procent af bilsaget med 3.128 solgte biler. Samtidig blev der solgt 205.096 benzin- og dieselbiler (omkring 94 procent af det samlede salg for 2018).